Kꞌe̱ nga tíjnako̱ xi̱ta̱‑la̱ kꞌoa̱á sꞌín kitsjaà‑la̱ o̱kixi̱,
kitsò‑la̱:
―Kì tà chjà bitjojñoò na̱xa̱ndá Jerusalén.
Chíña kjoa̱a skanda kꞌe̱ nga ki̱tjojen kjo̱ndaà xi tsjá Na̱ꞌèn‑na̱ koni sꞌín kitsjaà tsoꞌba.
Jyeé kꞌoa̱sꞌín kixan‑nò nga sa̱ ítjòn.
Kixi̱í kjoa̱,
jè Juan,
nandá kisꞌiìn‑ne bautizar xi̱ta̱.
Ta̱nga jñò,
machrañà na̱chrjein nga ko̱ Ini̱ma̱ Tsjeè‑la̱ Nainá ko̱ma‑nò bautizar.
Jñà xi̱ta̱ xi títsa̱jnako̱ Jesús,
kiskònangui‑la̱,
kitsò‑la̱:
―Na̱ꞌèn,
xi ji̱ otìxoma‑náje̱n,
jñà na̱chrjein koi,
¿a si̱kíjnandei̱í ìjngoò kꞌa‑ne na̱xa̱ndá Israel nga ta jè ta̱jngoò ko̱tìxoma‑la̱ yijo‑la̱?
Jesús kitsò:
―Mìtsà jñò oko̱‑nò nga jcha̱a na̱chrjein;
ta̱ jngoò Na̱ꞌèn‑ná beè kó sꞌín kosòn‑la̱ xi kjo̱tíxoma tsꞌe̱.
Ta̱nga kꞌe̱ nga ki̱tjojen‑nè‑nò jè Ini̱ma̱ Tsjeè‑la̱ Nainá,
tjoé‑nò ngaꞌñó‑la̱.
Jñò kéno̱jmí‑là xi̱ta̱ xi i̱tꞌaà tsꞌa̱n i̱ Jerusalén,
kóho̱kji nga kijndà nangui Judea ko̱ Samaria,
skanda ñánda fehetꞌaà‑ne i̱sòꞌnde.
Kꞌe̱ nga jye o̱kitsò Jesús,
i̱kjoàn kitjámijìn iꞌnga nga kiìko̱ ìjngoò kꞌa Nainá ján ngajmiì ko̱ jñà xi̱ta̱‑la̱ nchikotsejèn‑la̱.
Chaán mì ti̱ kiì kijtseè‑ne nga jè ifi tsibíjtsaꞌma.
Jñà xi̱ta̱‑la̱,
kꞌe̱ nga nchikotsejèn‑la̱ nga tífì‑mijìn ngajmiì Jesús,
tà ni̱to̱ón jꞌiì kinchatꞌaà jò‑la̱ xi̱ta̱ xi íkjá nikje chroba.
Kitsò jñà xi̱ta̱ koi:
―Jñò xi xi̱ta̱ Galilea tsa̱jòn,
¿mé‑ne ko̱sꞌín chìtsejèn‑nò ngajmiì?
Jè Jesús,
koni sꞌín kàꞌyaà nga kòfìmijìn ìjngoò kꞌa‑ne ngajmiì,
ki̱jchò na̱chrjein nga kꞌoa̱ ti̱sꞌín kjoi̱í ìjngoò kꞌa‑ne.